Document ID: 32002R1756

Nõukogu määrus (EÜ) nr 1756/2002,
23. september 2002,
millega muudetakse söödalisandeid käsitlevat direktiivi 70/524/EMÜ seoses lisandi kasutusloa tühistamisega ning muudetakse komisjoni määrust (EÜ) nr 2430/1999
(EMPs kohaldatav tekst)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, [1] ja eelkõige selle artiklit 9m,
võttes arvesse komisjoni ettepanekut,
ning arvestades järgmist:
(1) Koktsidiostaatikumi Nifursol, mis on nitrofuraan, lubati esimest korda söödalisandina kasutada komisjoni direktiiviga 82/822/EMÜ. [2] See luba oli seotud isikuga, kes vastutas selle aine ringlusse laskmise eest kümneks aastaks komisjoni määruse (EÜ) nr 2430/1999 [3] alusel ilma ümberhindamiseta.
(2) Artikliga 9m nähakse ette söödalisandi kasutusloa tühistamine, kui mõnda selle lubamiseks direktiivi 70/524/EMÜ artiklis 3a sätestatud tingimust enam ei täideta.
(3) Ajavahemikul 1990-1995 avaldasid FAO/WHO ühine lisaainete ekspertkomisjon ja veterinaarravimite komitee arvamust nitrofuraanidena tuntud ainerühma kuuluvate veterinaarravimite kasutamise kohta toiduloomades. Nad jõudsid järeldusele, et aine genotoksilisuse ja kantserogeensuse tõttu ei ole võimalik määratleda aktsepteeritavat päevadoosi (st ainete jääkide inimese poolt kasutatavat kogust, mida võiks pidada turvaliseks). Seetõttu ei olnud võimalik kehtestada ainete jääkide piirnorme. Seepärast lisati kõik nitrofuraanid nõukogu määruse (EMÜ) nr 2377/90 [4] IV lisasse ning keelati kogu ühenduses nende ainete toiduloomadele manustamine veterinaarravimitena.
(4) Seepärast lasi komisjon söötade teaduskomiteel teha uue teadusliku riskianalüüsi Nifursoli kohta, mis kuulub samuti nitrofuraanide rühma.
(5) Söötade teaduskomitee võttis arvamuse Nifursoli kohta vastu 11. oktoobril 2001, leides, et Nifursoli ringlusse laskmise eest vastutava isiku esitatud mutageensuse, genotoksilisuse ja kantserogeensuse uuringute põhjal ning andmete puudumisel arengut mõjutava toksilisuse kohta ei ole võimalik määrata tarbijate jaoks aktsepteeritavat päevadoosi. Söötade teaduskomitee kinnitas selle arvamuse 18. aprillil 2002, olles tutvunud täiendavate andmetega.
(6) Seega ei saa tagada, et Nifursol ei kujuta ohtu inimeste tervisele.
(7) Direktiivi 70/524/EMÜ artikli 3a punktis b sätestatakse, et ühenduse luba lisaaine kasutamiseks antakse üksnes siis, kui, võttes arvesse kasutamistingimusi, ainel ei ole kahjulikku mõju inimeste või loomade tervisele või keskkonnale ning kui ainega ei tekitata tarbijatele kahju loomsete toodete omaduste rikkumise näol.
(8) Kuna kõnealuse direktiivi artiklis 3a sätestatud tingimust koktsidiostaatikumi Nifursol puhul enam ei täideta, ei tohiks sellest tulenevalt enam lubada seda ainet kasutada söödalisandina. Määrust (EÜ) nr 2430/1999 ja direktiivi 70/524/EMÜ B lisa II peatükis olevat kannet koktsidiostaatikumi kohta tuleks vastavalt muuta.
(9) Kuna toiduahela ja loomatervishoiu komitee pooldav arvamus puudub, ei ole komisjon saanud vastu võtta sätteid, mida ta kavandas direktiivi 70/524/EMÜ artiklis 23 sätestatud korras,
ON VASTU VÕTNUD KÄESOLEVA MÄÄRUSE:
Artikkel 1
1. Komisjoni määruse (EÜ) nr 2430/1999 I lisast jäetakse välja kanne söödalisandi E 769, Nifursol kohta.
2. Direktiivi 70/524/EMÜ B lisa II peatükist jäetakse välja kanne koktsidiostaatikumide rühma ja muude raviainete hulka kuuluva Nifursoli kohta.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Seda kohaldatakse 31. märtsist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. september 2002

Labels: 0
3
17
6